ಮತ್ತೊಬ್ಬ ಬಾಲಿವುಡ್ ನಟಿ ದಿಯಾ ಮಿರ್ಜಾ ಮೇಲೆ ಎನ್ ಸಿಬಿ ಕಣ್ಣು ಸುಶಾಂತ್ ಸಿಂಗ್ ರಜಪೂತ್ ಸಾವಿನ ಪ್ರಕರಣದಲ್ಲಿ ಮಾದಕದ್ರವ್ಯದ ಸಂಪರ್ಕ ಕುರಿತು ತನಿಖೆ ನಡೆಸುತ್ತಿರುವ ರಾಷ್ಟ್ರೀಯ ಉದ್ದಿಪನ ನಿಗ್ರಹ ಘಟಕ ಎನ್ ಸಿಬಿ ಬಾಲಿವುಡ್ ನಟಿ ದಿಯಾ ಮಿರ್ಜಾ ಮೇಲೆ ಕಣ್ಣಿಟ್ಟಿದ್ದು, ಶೀಘ್ರದಲ್ಲೇ ನೋಟಿಸ್ ಜಾರಿ ಮಾಡುವ ಸಾಧ್ಯತೆ ಇದೆ. ಬಾಲಿವುಡ್ ನಟಿ ದೀಪಿಕಾ ಪಡುಕೋಣೆ ಮ್ಯಾನೇಜರ್ ಗೆ ನೋಟಿಸ್ ಜಾರಿ ಮಾಡುವ ಮೂಲಕ ದಕ್ಷಿಣ ಭಾರತೀಯ ನಟಿ ಮೇಲೆ ಡ್ರಗ್ಸ್ ಜಾಲದ ಕರಿನೆರಳು ಬಿದ್ದಂತೆ ಇದೀಗ ದಿಯಾ ಮಿರ್ಜಾ ಮೇಲೂ ಕಣ್ಣು ಬಿದ್ದಿದೆ. ಈ ಮೂಲಕ ಮತ್ತೊಬ್ಬ ಸ್ಟಾರ್ ನಟಿ ಡ್ರಗ್ಸ್ ಜಾಲದ ಸುಳಿವಿಗೆ ಸಿಲುಕುವ ಸಾಧ್ಯತೆ ಇದೆ. ಡ್ರಗ್ ಪೆಡ್ಲರ್ ಅಂಕುಶ್ ಮತ್ತು ಅನುಜ್ ಕೇಶ್ವಾನಿ ವಿಚಾರಣೆ ವೇಳೆ ದಿಯಾ ಮಿರ್ಜಾ ಅವರ ಹೆಸರು ಪ್ರಸ್ತಾಪಿಸಿದ್ದಾರೆ ಎನ್ನಲಾಗಿದೆ. ದಿಯಾ ಮಿರ್ಜಾ ಅವರ ಮ್ಯಾನೇಜರ್ ಡ್ರಗ್ಸ್ ಪೆಡ್ಲರ್ ಅನುಜ್ ಅವರ ಗೆಳತಿ ಎಂಬ ಮಾಹಿತಿ ವಿಚಾರಣೆ ವೇಳೆ ಬಹಿರಂಗಗೊಂಡಿದೆ. ಈ ಹಿನ್ನೆಲೆಯಲ್ಲಿ ದಿಯಾ ವಿಚಾರಣೆ ಕೂಡ ನಡೆಯುವ ಸಾಧ್ಯತೆ ಇದೆ. 2019ರಿಂದ ದಿಯಾ ತನ್ನ ಮ್ಯಾನೇಜರ್ ಮೂಲಕ ಡ್ರಗ್ಸ್ ಪೆಡ್ಲರ್ ಸಂಪರ್ಕ ಹೊಂದಿದ್ದು, ಅವರಿಂದ ಸತತವಾಗಿ ಡ್ರಗ್ಸ್ ಪಡೆಯುತ್ತಿದ್ದರು ಎನ್ನಲಾಗಿದೆ.